Reserviläisurheiluliiton sovelletun reserviläisammunnan
Suomen mestaruuskilpailut järjestettiin 28.7.‒2.8. Oulussa.
Järjestelyvastuussa olivat Pohjois-Pohjanmaan reserviupseeri- ja reserviläispiirit.
Muutaman viime hetken poisjäännin jälkeen kisaamaan saapui 140 ampujaa, joille
ratamestarit Tero Kortetmäki ja Jussi Hiltunen olivat suunnitelleet 12 monipuolista
rastia. Torstaina ja perjantaina ammuttiin toimitsijakisa ja lauantaina ja sunnuntaina
radalle pääsivät varsinaiset kilpailijat.
Toisen suorituspaikan, Tyrnävän, vetäytyminen kisasta loppuvaiheessa aiheutti kilpailun
teknisen asiantuntijan Matti Kariniemen
mukaan hieman ylimääräisiä järjestelyjä, mutta lopulta kaikki rastit saatiin sopimaan
Hiukkavaaran ampumaradoille. Kariniemen mukaan kolmen rastin mahduttaminen 300
metrin kivääriradalle oli haastavaa ennen kaikkea aikataulussa pysymisen
kannalta, mutta lopulta kaikki toimi suunnitellusti.
Kaikki tyytyväisiä
Kilpailun johtaja Asmo
Saarela on tyytyväinen kisojen järjestelyihin ja läpivientiin. Myös
ampujien nettifoorumilla on nähtävissä sama tilanne. Lauantain sateiselle säälle eivät järjestäjätkään voineet
mitään, mutta sunnuntaina saatiin ampua poutasäässä.
– Yhtään rastia ei jouduttu hylkäämään, mikä on hieno juttu,
Saarela kertoo.
Kisoja oli tekemässä noin sata talkoolaista ja toimitsijaa. Talkootyönä
rakennettiin 150 taulutelinettä ja reilut sata seinää, jotka jäivät kisan
jälkeen maakunnan ampujien käyttöön.
Tukea puolustusvoimilta ja MPK:lta
Koska kilpailut järjestettiin puolustusvoimien alueella,
majoitus hoitui sopivasti vanhassa kasarmirakennuksessa. Sen etuna oli myös
muun muassa aseenkäsittelytilojen helppo järjestäminen kasarmin kellariin.
Kainuun prikaatista apuna oli neljä varushenkilöä, jotka
avustivat yleisjärjestelyissä ja kisan aikana toimivat lääkintä- ja
kuljetustehtävissä. Lisäksi puolustusvoimilta saatiin materiaaliapua.
MPK antoi kilpailujen järjestelyihin
sekä itse kisan aikana merkittävää tukea niin tilankäytössä kuin työvoimassa.
Lisäksi kisan toiminnan kannalta elintärkeästä muonituksesta vastasivat MPK:n
kotuyksikköläiset.
Kaikki kilpailun tulokset löytyvät RESUL:n sivuilta.